ועדת הפנים והגנת הסביבה, כנסת 20, פרוטוקול מספר 779, 2018-12-24 12:00

יואב קיש: אני פותח את ישיבת ועדת הפנים והגנת הסביבה בנושא תקנות הכניסה לישראל (תיקון מס' 2), התשע"ח-2018.

יואב קיש: יש לפניי מכתב של השר אריה דרעי, עם תיקון של תקנות הכניסה לישראל.

יואב קיש: לדעתי כבר דנו בזה בעבר.

יואב קיש: הלא כך?

יואב קיש: תגידי לנו במה מדובר.

עירית ויסבלום: אני עורכת דין עירית ויסבלום מרשות האוכלוסין וההגירה.

עירית ויסבלום: התיקון הזה נועד להסדיר מנגנון של גביית אגרות בחו"ל על ידי עובדי משרד החוץ והקונסוליות.

עירית ויסבלום: בתוספת כרגע יש שתי עמודות: טור א' וטור ב'.

עירית ויסבלום: האגרות בשקלים נקובות בטור א' ויש לגביהן תקנה שקובעת שהאגרות יעודכנו בכל שנה לפי שיעור שינוי המדד.

עירית ויסבלום: זה תקנה 24.

יואב קיש: אז מה אתם רוצים לעשות?

עירית ויסבלום: הטור של האגרות בשקלים מתעדכן מידי שנה לפי תקנה 24, אולם הטור שבדולרים אין לגביו הוראת עדכון ובמהלך השנים לא קיבלנו, לא ממשרד החוץ ולא מאף גורם אחר בקשה לתקן את זה כדי להתאים את הדולר למצב שיהיה תואם את הסכומים בשקלים.

עירית ויסבלום: לכן יוצא שהסכומים בדולרים נשארו נמוכים מאוד ביחס לערך השקלי.

עירית ויסבלום: כאשר משרד החוץ נאלץ לגבות את זה באופן הזה, הייתה תקופה של כמה שנים שהם כנראה כן תרגמו את זה לשקלים, וזה נעשה ללא הוראת חוק.

עירית ויסבלום: עכשיו צריך להסדיר את הנושא הזה כדי שתהיה תקנה שקובעת איך ממירים את הסכום בשקלים לסכום בדולרים.

יואב קיש: מה התקנה?

עירית ויסבלום: לצורך העניין הזה יש את תקנה 24, שאנחנו רוצים להחליף אותה.

יואב קיש: תקראי את הנוסח.

עירית ויסבלום: תקנות הכניסה לישראל (תיקון מס' 2), התשע"ח-2018 למעשה זה צריך להיות "תשע"ט", תיקון ראשון.

עירית ויסבלום: פה צריך לשנות כי כבר התחלפה שנה עברית.

עירית ויסבלום: "בתוקף סמכותי לפי סעיף 14 (א)(4) לחוק הכניסה לישראל התשי"ב-1952, באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת הפנים והגנת הסביבה של הכנסת, אני מתקין תקנות אלה: זה הנושא של ביטול טור ב'.

יואב קיש: תקראי את הכול ואחרי כן נדבר.

קרן גלבוע: יש לנו ברשות האוכלוסין עוד בקשה קטנה לתיקון התוספת הראשונה.

קרן גלבוע: לא מזמן התקנו תקנות לגבי משקיע זר, משקיע אמריקאי, וקבענו שתי אגרות שונות לגבי מועד הגשת בקשה ראשונה ומועד הארכה.

קרן גלבוע: כרגע כפי שזה מופיע בתוספת, כל בקשה להארכה היא בסכום של 170 שקלים לגבי כל הבקשות להארכה, אבל לגבי משקיע אמריקאי הסכום הוא 600 שקלים.

קרן גלבוע: אז פשוט יש להוסיף "למעט כאמור בפרט 15(2)".

יואב קיש: זה תיקון טכני בעצם?

קרן גלבוע: כן.

יואב קיש: בסדר.

יואב קיש: זה רק בא להבהיר.

גל בן חיים: אני עורכת דין גל בן חיים ממשרד החוץ.

גל בן חיים: התבקש פה למחוק את הטור הדולרי לחלוטין ולמעשה לגבות לפי הטור השקלי ולתרגם לשער או למטבע מקומי.

יואב קיש: אז לא יהיה יותר תעריף בדולרים.

גלעד קרן: הם יכולים לשלם בדולרים, אבל בסכום שווה ערך לטור השקלי.

יואב קיש: הבנתי.

יואב קיש: יכולים לשלם במטבע המקומי בסכום שווה ערך לערך השקלי.

יואב קיש: אין לנו בעיה עם האמריקאים?

קרן גלבוע: זה אצלנו, אבל ההפרש מזערי והאמריקאים כנראה יסתדרו עם ההפרשים הקטנים.

יואב קיש: כי בכל פעם היה לנו בלגן עם הסיפור הזה.

יואב קיש: נכון?

קרן גלבוע: בגלל זה כאשר היינו בוועדה ביקשנו שייקבעו סכומים בשקלים, כדי שכאשר יבוטל הטור בדולרים יתעדכנו הסכומים.

יואב קיש: ידעתם מראש שהולכים למהלך הכפול הזה?

קרן גלבוע: כן.

קרן גלבוע: בגלל זה ביקשנו את זה.

יואב קיש: מישהו רוצה להתייחס?

יואב קיש: אנחנו מצביעים על התיקון שהוקרא, שמשמעותו שהטור של הדולרים יבוטל, הכול יהיה בשקלים, וניתן יהיה לשלם את זה בחו"ל לפי המטבע המקומי, לפי השער של 1 בינואר של אותה שנה.

יואב קיש: זה אפילו לא צריך להתעדכן, אם זה באמצע השנה אז זה לפי השער של 1 בינואר, כדי לפרסם פעם אחת ולא לשגע את האנשים.

יואב קיש: הנושא השני הוא תיקון טכני.

יואב קיש: את איזו תקנה הוא בא לתקן?

קרן גלבוע: זה בתוספת הראשונה, מתחת לטור "השירות המבוקש", בפריט 9, אחרי "מכל הסוגים" יבוא: "למעט כאמור בפרט 15(2)".

יואב קיש: זה תוספת להבהרה, לא קשור למה שאנחנו עושים.

יואב קיש: מקובל.

יואב קיש: אני בעד.

יואב קיש: מצביע.

יואב קיש: בעד – פה אחד

יואב קיש: התקנות נתקבלו.

יואב קיש: תודה רבה.

יואב קיש: הישיבה נעולה.